Here is a page extracted from Wikipedia that may contain CSS, HTML, and a lot of unformatted text.

Title: انطونيوس الكبير
Content: القديس أنطونيوس الكبير (كوم العروس ، 251 - طيبه ، 356 ) ، ناسك مصرى اتولد فى اسره كريمه ، فى كوم العروس فى صعيد مصر. كان من صغره بيحب العزله ، و لما بقى عنده عشرين سنه زهد الدنيا و كرس حياته للعباده، و لما كمل الخمسه و تلاتين هجر الدنيا و راح عاش فى الصحرا الشرقيه و قعد عشرين سنه فى حصن مهجور اسمه حصن " بسبار " او " بسبير ". اتعرض لتجارب و اغراءات كتيره لكن صمد و بقى له اتباع. عمل لاتباعه نظام محكم للرهبنه الانفراديه ، و ما كانوش بيشوفوا بعض الا للتعبد و الأكل. بعد كام سنه اتوغل اكتر جوه الصحرا و كان بيرجع ساعات يزور تلاميذه فى بسبار و بيسافر اسكندريه يواسى المضطهدين فى سجونهم و يشجعهم قبل ما يستشهدوا و يزور البطريرك اثناسيوس لما كان بيرجع من المنفى. قضى اخر ايامه فى طيبه واتوفى سنة 356 و هو عنده حوالى 105 سنه..

القديس أنطونيوس بيعتبر - مع القديس بولا ( بولس ) - منشىء الرهبنه المسيحيه فى مصر وعمل ليها قوانين. المسيحيين فى الشرق كلهم بيقدسوه و ليه ايقونات فى كل كنايس الشرق و كنايس باسمه ، وله دير فى الصحرا الشرقيه على ساحل البحر الاحمر. اثناسيوس السكندرى كتب سيرته العجيبه. الراهب امونيوس اللى بنى اديره فى وادى النطرون من تلاميذه.

مراجع 

 حسين فوزى :سندباد مصرى، جولات فى رحاب التاريخ، دار المعارف، القاهرة 1990
 الموسوعة الثقافية ، مؤسسة فرانكلين للطباعة والنشر، القاهرة - نيو يورك 1972

مواليد 251
وفيات 356
اقباط
مسيحيه
قديسين مصريين
قديسين مسيحيين
الكنيسه المصريه
رهبان مصريين
مئويين
اشخاص من بنى سويف
ناس من اهناسيا